સીબીઆઈની આ લડાઈ છેલ્લા દોઢ વર્ષથી ચાલતી હતી છતાં સમયસર પગલાં લેવાયાં નહીં. સીબીઆઈ ડાયરેક્ટર આલોક વર્માએ અસ્થાના સામે ગત સપ્ટેમ્બરમાં આક્ષેપો કર્યા ત્યારે મોદી સરકારે અસ્થાનાને માનભેર વિદાય આપવા માટે લંડનમાં હાઈકમિશનરની પોસ્ટ આપવાની તૈયારી દર્શાવી હતી. અલબત્ત, અસ્થાનાની લાગણી આલોક વર્મા જાન્યુઆરીમાં રિટાયર થાય ત્યારબાદ સીબીઆઈના ડાયરેક્ટર બનવાની હતી. સરકાર અને અસ્થાના વચ્ચે આ સમાધાન અંગે મથામણ ચાલતી હતી ત્યાં આલોક વર્માએ વટાણા વેરી નાખ્યા અને સીબીઆઈકાંડે સમગ્ર દેશમાં ગોકીરો મચાવ્યો. સીબીઆઈની આ અવદશા નવી નથી. ૨૦૧૩માં તત્કાલીન ચીફ જસ્ટિસ આર.એમ.લોઢાએ સીબીઆઈને ‘પાંજરે પુરાયેલા પોપટ' સમાન ઓળખાવ્યો હતો. કારણકે, એ સમયે મનમોહનસિંઘ સરકારના એક મંત્રીએ દાદાગીરી કરીને સીબીઆઈની ચાર્જશીટમાં છેલ્લી ઘડીએ ભારે ભરખમ ફેરફારો કરાવ્યા હતા. ૨૦૧૪માં સુપ્રીમ કોર્ટે સીબીઆઈના ડાયરેક્ટર રણજિત સિંહાને ટુજી સ્કેમની તપાસથી દૂર રહેવા આદેશ આપવો પડ્યો હતો. કેમકે, સિંહાએ સીબીઆઈના સંખ્યાબંધ આરોપીઓ પાસેથી મોંઘીદાટ ગિફ્ટ અને કટકી લીધી હોવાના આક્ષેપો થયા હતા. એટલું જ નહીં, કેટલાક આરોપીઓ દિવાળી અને નવા વર્ષની ગિફ્ટ આપવાના બહાને રણજિત સિંહના સત્તાવાર નિવાસસ્થાને કલાકો સુધી બેઠકો યોજતા હોવાના પુરાવા પણ પ્રાપ્ત થયા હતા. .